Dosarele de trafic de droguri și cele de mare violență, dar și cele de terorism vor fi afectate și ele de modificarea legislației penale, a declarat pentru Europa FM, procurorul șef al DIICOT, Daniel Horodniceanu.

Agerpres

Mai exact, este vorba despre eliminarea posibilității denunțării unei infracțiuni după șase luni de la comiterea ei.

„DIICOT este afectat foarte tare de denunț, mult mai tare decât celelalte Parchete pentru că în dosarele de competența DIICOT-ului, și aici mă refer în special la dosarele de trafic de droguri și la dosarele de mare violență, denunțul este un element foarte important pentru noi. (...) Denunțul nu ar mai putea fi folosit nici în dosarele de terorism”, a declarat Daniel Horodniceanu.

„Ne gândim că există și alte metode de sesizare decât denunțul, dar într-adevăr, denunțul nu ar avea nicio valoare juridică conform noii modificări. Prin ceea ce a făcut Guvernul, România se întoarce în timp cu cel puțin 12 ani”, a mai spus șeful DIICOT.